Na temelju članka 48. stavak 1. Zakona o lokalnoj i područnoj (regionalnoj) samoupravi (Narodne novine broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 i 123/17), članka 5. stavak 3. Odluke o vrstama i uvjetima pomoći u socijalnoj skrbi na području Grada Dugog Sela (Službeni glasnik Grada Dugog Sela, broj 1/02 i 9/09) i članka 64. Statuta Grada Dugog Sela (Službeni glasnik Grada Dugog Sela broj 1/13, 1/18, 2/18 i 5/18 - pročišćeni tekst), gradonačelnik Grada Dugog Sela, dana 06. rujna 2019. godine, donosi

## **O D L U K U**

**o financiranju školske prehrane učenicima osnovnih škola**

**s prebivalištem na području Grada Dugog Sela**

**u školskoj godini 2019/2020.**

**Članak 1.**

Iz Proračuna Grada Dugog Sela financirat će se školska prehrana u školskoj godini 2019/2020. učenicima osnovnih škola s prebivalištem na području Grada Dugog Sela, i to:

* učenicima koji dolaze iz socijalno ugroženih obitelji čiji prihod po članu ne prelazi **1.200,00 kn mjesečno,** ukoliko besplatnu školsku prehranu ne ostvaruju iz drugih izvora
* učenicima koji dolaze iz obitelji korisnika zajamčene minimalne naknade, sukladno Zakonu o socijalnoj skrbi (Narodne novine broj 157/13, 152/14, 99/15, 52/16, 16/17 i 130/17), ukoliko besplatnu školsku prehranu ne ostvaruju iz drugih izvora.

**Članak 2.**

Za ostvarivanje prava na financiranje školske prehrane temeljem prihodovnog cenzusa **od 1.200,00 kn** po članu obitelji, **osnovnoj školi koju učenik pohađa,** potrebno je, uz popunjeni obrazac zahtjeva, dostaviti sljedeću dokumentaciju:

**a) Izjavu o članovima zajedničkog kućanstva** (zajedničko kućanstvo je svaka obiteljska ili druga zajednica osoba, bez obzira na srodstvo, koje zajedno stanuju i zajedno podmiruju troškove života)

**b) dokaz o prebivalištu za sve članove zajedničkog kućanstva** (preslika osobne iskaznice / uvjerenje o prebivalištu izdano od PP Dugo Selo – ne starije od mjesec dana / elektronički zapis - sustav e-Građanin)

**c) Dokaz o ukupnim prihodima zajedničkog kućanstva u protekla 3 mjeseca 2019. godine:**

* **Potvrdu poslodavca o isplaćenoj plaći, odnosno naknadi plaće s osnova zaposlenja, za protekla 3 mjeseca** – za sve članove zajedničkog kućanstva koji su u radnom odnosu
* **Presliku odreska o isplaćenoj mirovini sa zaštitnim dodatkom i drugim dodacima u protekla 3 mjeseca** – za člana zajedničkog kućanstva koji se nalazi u mirovini
* **Potvrdu – ukoliko član zajedničkog kućanstva ostvaruje neku od navedenih naknada:**

- po osnovi nezaposlenosti, ostvarenu u protekla 3 mjeseca

- rodiljnu ili roditeljsku novčanu naknadu, ostvarenu u protekla 3 mjeseca

- za vrijeme privremene spriječenosti za rad - bolovanje, ostvarenu u protekla 3 mjeseca

* + **Potvrdu o dohotku od samostalne djelatnosti** (dohotku od obrta i s obrtom izjednačene djelatnosti, dohotku od slobodnih zanimanja i dohotku od poljoprivrede i šumarstva), dohotku od imovine i imovinskih prava, dohotku od kapitala i drugih porezu podložnih prihoda prema dobiti, odnosno prihodu iz prethodne godine utvrđenom za poreznu osnovicu poreza na dohodak za prethodnu godinu; odnosno **rješenje nadležne Porezne uprave o godišnjem paušalnom iznosu poreza na dohodak**
	+ **Potvrdu o primanjima koje član obitelji ostvaruje izvan Republike Hrvatske**
	+ **Dokaz o redovnom školovanju** – za sve redovne učenike srednje škole i studente
	+ **Uvjerenje Hrvatskog zavoda za zapošljavanje o nezaposlenosti** – ukoliko je član zajedničkog kućanstva nezaposlena osoba sukladno Zakonu o posredovanju pri zapošljavanju i pravima za vrijeme nezaposlenosti (nezaposlena osoba je osoba koja, između ostalog, aktivno traži zaposlenje i **nalazi se u evidenciji nezaposlenih osoba Zavoda za zapošljavanje na dan izdavanja uvjerenja**)

**d)** **Ostalo** – preslika rješenja o pravu na dječji doplatak, dokaz o isplati jednokratnih pomoći ostvarenih pri Centru za socijalnu skrb i sl.

**Članak 3.**

Osnovne škole obvezuju se:

* + prikupiti zahtjeve i propisanu dokumentaciju, sukladno članku 2. ove Odluke
* zaključno do **11. listopada 2019. godine** **dostaviti Gradu Dugom Selu, Upravnom odjelu za društvene djelatnosti, popis učenika za koje predlažu da im se odobri** financiranje školske prehrane, sukladno ovoj Odluci, abecednim redom po prezimenu, sa navedenim

- osobnim identifikacijskim brojem učenika – OIB

- imenima i prezimenima oba roditelja

- adresom prebivališta učenika

- razredom koji učenik pohađa

* Gradu Dugom Selu omogućiti uvid u dokumentaciju priloženu zahtjevima za odobrenje besplatne školske prehrane.

Grad Dugo Selo će, nakon što škole dostave popis učenika iz stavka 1. ovog članka, analize predloženog i uskladbe s podacima kojima Grad Dugo Selo raspolaže, donijeti konačnu odluku o priznavanju prava na financiranje školske prehrane, s popisom učenika za svaku osnovnu školu posebno.

**Članak 4.**

Za učenike iz članka 2. ove Odluke, kojima se, odobri besplatna školska prehrana, osnovne škole obvezuju se dostaviti Gradu Dugom Selu, Upravnom odjelu za društvene djelatnosti, obavijest o promjeni u financijskim primanjima obitelji za posljednja tri mjeseca i to:

* do 13. prosinca 2019. godine i
* do 13. ožujka 2020. godine,

kako bi učenici i dalje ostvarivali pravo na besplatnu šk. prehranu.

**Članak 5.**

Za ostvarivanje prava na financiranje školske prehrane za učenike koji dolaze iz obitelji korisnika zajamčene minimalne naknade, Centar za socijalnu skrb Dugo Selo obvezuje se Gradu Dugom Selu, Upravnom odjelu za društvene djelatnosti, **do 11. listopada 2019. godine,** dostaviti **popis učenika** za koje je, sukladno ovoj Odluci, utvrdio da ostvaruju pravo na financiranje školske prehrane, abecednim redom po prezimenu, s navedenim

- osobnim identifikacijskim brojem učenika – OIB

- imenima i prezimenima oba roditelja

- adresom prebivališta učenika

- nazivom osnovne škole koju učenik pohađa

- razredom koji učenik pohađa.

Centar za socijalnu skrb Dugo Selo obvezuje se pisanim putem obavijestiti Grad Dugo Selo u slučaju da obitelji učenika za kojeg se financira školska prehrana prestane pravo na zajamčenu minimalnu naknadu i to u roku **od 8 dana od dana prestanka prava.**

**Članak 6.**

Grad Dugo Selo podmirit će troškove školske prehrane za učenike osnovnih škola, sukladno ovoj Odluci, prema fakturama koje će mjesečno dostavljati osnovne škole.

**Članak 7.**

Za provođenje ove Odluke zadužuje se Upravni odjel za gospodarstvo i financije i Upravni odjel za društvene djelatnosti.

**Članak 8.**

Ova Odluka stupa na snagu danom donošenja, a ista će se objaviti u Službenom glasniku Grada Dugog Sela.

|  |  |  |
| --- | --- | --- |
| KLASA: 550-01/19-01/23URBROJ: 238/07-01-07/02-19-1Dugo Selo, 06. rujna 2019. godine |  | GradonačelnikGrada Dugog SelaNenad Panian, dr.med.dent. v.r. |